รัฐบาลไทย-ข่าวทำเนียบรัฐบาล-รมว.พม. เป็นประธานการประชุมกำหนดแนวทางการจัดทำแผนรื้อย้ายกลุ่มเป้าหมายที่อยู่ในแนวก่อสร้างเขื่อนคอนกรีตเสริมเหล็ก
วันอังคารที่ 28 มีนาคม 2560
รมว.พม. เป็นประธานการประชุมกําหนดแนวทางการจัดทําแผนรื้อย้ายกลุ่มเป้าหมายที่อยู่ในแนวก่อสร้างเขื่อนคอนกรีตเสริมเหล็ก
รมว.พม. เป็นประธานการประชุมกําหนดแนวทางการจัดทําแผนรื้อย้ายกลุ่มเป้าหมายที่อยู่ในแนวก่อสร้างเขื่อนคอนกรีตเสริมเหล็ก
พร้อมบูรณาการหน่วยงานที่เกี่ยวข้อง เร่งขับเคลื่อน พัฒนาที่อยู่อาศัยริมคลอง
วันนี้ (28 มี.ค. 60) เวลา 14.30 น. พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมกําหนดแนวทางการจัดทําแผนรื้อย้ายกลุ่มเป้าหมายที่อยู่ในแนวก่อสร้างเขื่อนคอนกรีตเสริมเหล็ก เพื่อบูรณาการหน่วยงานที่เกี่ยวข้อง เร่งขับเคลื่อนการจัดระเบียบสิ่งปลูกสร้างที่รุกล้ําลําคลองสาธารณะ พร้อมพัฒนาที่อยู่อาศัยริมคลองให้มีความมั่นคง และสิ่งแวดล้อมทางกายภาพให้มีความน่าอยู่ เพื่อคุณภาพชีวิตที่ดี
ในระยะยาว ณ ห้องประชุม ชั้น 8 กระทรวงการพัฒนาสังคมฯ สะพานขาว กรุงเทพฯ
พลตํารวจเอก อดุลย์ เปิดเผยภายหลังการประชุมว่า การประชุมครั้งนี้ มีผู้แทนจากหน่วยงานที่เกี่ยวข้อง ได้แก่ กระทรวงการพัฒนาสังคมและความมั่นคงของมนุษย์ (พม.) โดยสถาบันพัฒนาองค์กรชุมชน (องค์การมหาชน) (พอช.) กรุงเทพมหานคร (กทม.) กรมธนารักษ์ ฝ่ายความมั่นคง ทหาร ตํารวจ เข้าร่วมประชุม เพื่อพิจารณาเกี่ยวกับแนวคิดและหลักการ กรณีการย้ายการรื้อ การสร้าง พร้อมทั้งพิจารณาถึงแผนบูรณาการและบทบาทหน้าที่ของหน่วยงานที่เกี่ยวข้อง โดยกรุงเทพมหานครได้เสนอแผนการตอกเสาเข็มสร้างเขื่อน ส่วน พอช. ได้เสนอแผนการรื้อย้ายชุมชน สําหรับแผนการดําเนินงานดังกล่าวได้ขับเคลื่อนมาอย่างต่อเนื่อง ซึ่งมีเป้าหมายเป็นชุมชนริมคลองลาดพร้าว คลองบางซื่อ และคลองเปรมประชากร โดยมีประชาชนปลูกสร้างที่อยู่อาศัยรุกล้ําลําคลองสาธารณะ และได้รับผลกระทบจากก่อสร้างเขื่อน โดยประชาชนดังกล่าวส่วนใหญ่เห็นด้วยกับโครงการฯ และพร้อมทําการรื้อย้ายสิ่งปลูกสร้างที่รุกล้ําลําคลองสาธารณะ โดยมีบางส่วนต้องการมีที่อยู่อาศัยเป็นของตนเองซึ่งเข้าร่วมโครงการบ้านมั่นคง อีกส่วนหนึ่งต้องการมีที่อยู่อาศัยแบบเช่า ซึ่งได้ประสานกับการเคหะแห่งชาติ (กคช.) จัดเตรียมบ้านพักให้ประชาชนที่ได้รับผลกระทบสําหรับเช่าอาศัย ทั้งนี้ยังมีประชาชนบางส่วนซึ่งมีกลุ่มแกนนําที่มีผลประโยชน์ในพื้นที่ ที่ไม่เห็นด้วยและยังไม่ยอมรื้อย้าย โดยกลุ่มดังกล่าวฝ่ายความมั่นคงจะตรวจสอบข้อเท็จจริงและดําเนินตามมาตรการที่วางไว้
พลตํารวจเอก อดุลย์ กล่าวเพิ่มเติมว่า การประชุมครั้งนี้ ได้เน้นย้ําให้หน่วยงานที่เกี่ยวข้องบูรณาการการดําเนินงานร่วมกันอย่างต่อเนื่อง โดยหลังจากได้มีการประชุมหารือในวันนี้ ตนได้มอบหมายให้ พอช.พร้อมด้วย กทม.และทุกหน่วยงานที่เกี่ยวข้อง ลงพื้นที่อีกครั้งเพื่อสร้างความเข้าใจในการรื้อย้าย โดยให้ชาวชุมชนเป็นหลักหน่วยงานหนุนเสริมสร้างความเข้าใจ ซึ่งในวันพรุ่งนี้ (29 มี.ค. 60) จะนําร่องลงพื้นที่ชุมชนแรกในพื้นที่เขตห้วยขวาง โดยจะมีการสร้างความเข้าใจและให้กับชาวชุมชน ทั้งเรื่องการจัดหาบ้านเช่าพร้อมกับค่าใช้จ่ายในการเช่าบ้านก่อนที่จะย้ายเข้าบ้านหลังใหม่ที่สร้างแล้วเสร็จตามแผน อย่างไรก็ตาม จะต้องเร่งรื้อย้ายที่อยู่อาศัยที่รุกล้ําลําคลองสาธารณะออกจากชุมชนก่อน เพื่อให้ กทม. มีพื้นที่ในการดําเนินการก่อสร้างเขื่อน โดยตอกเสาเข็มทั้งโครงการ มีจํานวนทั้งสิ้น 60,000 ต้น ความยาว 45.3 กิโลเมตร ซึ่งขณะนี้ตอกเสาเข็มเรียบร้อยแล้ว 7,532 ต้น ทั้งนี้ หลังจากการดําเนินการก่อสร้างเขื่อนแล้วเสร็จ จะเร่งดําเนินการสร้างบ้านที่อยู่อาศัยริมคลอง เพื่อให้ประชาชนที่เข้าร่วมโครงการมีที่อยู่อาศัยที่มีความมั่นคง และสิ่งแวดล้อมทางกายภาพที่น่าอยู่ เพื่อให้มีคุณภาพชีวิตที่ดีในอนาคตต่อไปตามนโยบายของรัฐบาล “ขอความร่วมมือทุกคน คืนความสุขให้คนคลอง คืนสายคลองให้คนเมือง เพื่อความสุขอย่างยั่งยืน”